Flere danskere retter skarp kritik af Unicef, efter organisationen uopfordret har udsendt en sms, hvor de opfordrer folk til at donere penge

Ved du noget? Tip os på 1224@eb.dk eller sms/mms på 1224 (alm. takst)

Unicef er havnet i noget af en shitstorm, efter de lørdag uopfordret har sendt en sms ud til en lang række danskere. I sms'en opfordrer organisationen til, at man donerer penge til deres seneste kampagne mod sult blandt børn.

Sms'en har fået flere danskere op i det røde felt og til tasterne på Facebook.

Her er det langt fra pæne ord, som Unicef får med på vejen.

- Jeg har tidligere ved flere lejligheder støttet jer. Det er en rigtig god sag. Men jeg gider simpelthen ikke de tigger-henvendelser og slet ikke på SMS. De midler, I bruger, er ren følelsesporno kombineret med spam. Så herfra er støtten sat på standby i længere tid nu, ligesom jeg har gjort med en anden organisation, der har gjort nogenlunde det samme, skriver en kvinde, mens en anden fortsætter.

- Dårlig stil. Jeg sletter den prompte. Føj, hvor skulle I skamme jer, og for fremtiden har jeg ikke givet tilladelse til det, og måske skulle man melde jer. Det er vist ikke lovligt, skriver en anden.

Sådan ser sms'en ud. Foto: Privatfoto

Flere danskere giver på Facebook også udtryk for, at de er utilfredse med, at de selv skal afmelde sms'erne fra Unicef, selvom de ikke har bedt om at modtage dem i første omgang.

- Jeg har fået SMS fra UNICEF. Jeg synes, det er så frækt at sende tigger-SMS, som man så selv skal afmelde. Jeg har ikke bedt om, at de må kontakte mig, skriver en kvinde, mens en mand fortsætter.

- Hvad pokker bilder I jer ind? Et er, at I sender den slags 'tiggerbreve' ud, men at jeg AKTIVT skal gå ind og gøre noget for at slippe for jeres ulovlige reklame/tiggeri er under lavmålet for den slags organisationer. I har lige skudt jer selv i foden, fremover vil ALT fra UNICEF blive afvist.

Nyt med sms

Til Ekstra Bladet forklarer Line Grove Hermansen, der er kommunikationsdirektør hos Unicef, at de er kede af den kritik, som deres sms-kampagne har skabt.

Hun påpeger dog, at Unicef som non-profit organisation ikke er omfattet af markedsføringsloven og derfor godt må kontakte folk uopfordret.

- Vi ville ikke kontakte folk uopfordret, hvis det var ulovligt for os. I vores tilfælde er det lovligt, fordi vi som velgørende organisation ikke er omfattet af markedsføringsloven, så vi må godt udsende sms'er uopfordret. For os er det dog meget vigtigt, at vi ikke benytter den mulighed i tide og utide. Vi gør det kun i sjældne tilfælde, og når vi mener, at sagen er vigtig nok, siger kommunikationsdirektøren til Ekstra Bladet.

Ifølge Line Grove Hermansen er det første gang, at Unicef bruger sms'er aktivt i deres markedsføring.

- Vi vil gerne skabe særlig stor opmærksomhed på sult, fordi der er mindre fokus på det lige nu. Henover årene har vi gjort det på mange måder. Både ved at skrive breve, mails eller ved at være til stede på sociale medier. Sms'er er en af de måder, vi kan nå flest danskere på. Det er første gang, vi prøver at bruge sms'er på den her form, men det er ikke alle, der har taget lige godt i mod det, siger hun.

Vil lytte

Ifølge Line Grove Hermansen vil de hos Unicef tage kritikken til efterretning, når de en anden gang skal reklamere for en kampagne.

- Vi vil jo helst ikke forstyrre nogen, der ikke vil forstyrres. Derfor var vi også på stikkerne i går og har svaret folk på Facebook og har registreret dem, der ikke ønsker at høre fra os igen. Vi kan ikke gøre andet end at sige, at vi er kede af det, hvis nogen har følt sig unødigt forstyrret, siger hun og fortsætter.

- Det er klart, at vi vil tænke over det her næste ting. Det er første gang, vi prøver det på den her måde. Vi vil tage det her til efterretning næste gang og se, hvad vi kan gøre bedre.

Der er også flere, der er utilfredse med, at de selv skal framelde sig sms'erne. Hvad siger du til den kritik?

- Vi skriver netop, at de kan afmelde sig, sådan så de kan forsikre sig om, at de ikke vil høre fra os igen. Vi kontakter heller ikke folk, der er på Robinsonlisten, så den kan man melde sig til, hvis man helt vil undgå at vi og lignende organisationer tager kontakt.

Line Grove Hermansen påpeger dog, at de også har fået positive tilkendegivelser i forbindelse med sms'en.

- Det er heldigvis langt de fleste, der er positivet og har reageret ved at støtte, hvilket vi og vores kollegaer i de lande, vi samler ind til, er taknemmelige for.